חוק מקורות אנרגיה (תיקון מס' 2), התשפ"א-2020 
הצעת חוק ממשלתית, הכנסת ה-23
פורסם: ספר החוקים, חוברת 2873, עמ' 108, 2020-12-02T00:00:00+02:00
חוק מקורות אנרגיה (תיקון מס' 2), התשפ"א–2020 (להלן – התיקון), אושר בקריאה השנייה והשלישית ביום י"ד בכסלו התשפ"א (30 בנובמבר 2020). התיקון נועד להקל על ייבוא מוצרי חשמל לישראל באמצעות הפחתת הנטל הרגולטורי והבירוקרטי המוטל על יבואני מכשירי החשמל בתהליך הייבוא. הוראות הדין הקיים קובעות כי יבואן מוצרי חשמל מחויב להעביר את המוצרים לבדיקה במכון התקנים או במעבדה המוסמכת לכך, לבדיקה מקדימה כפולה שבוחנת את עמידת המכשיר בתקני בטיחות ואת היעילות האנרגטית של המכשיר לפי הנחיות משרד האנרגיה.
התיקון מסמיך את שר האנרגיה לקבוע בתקנות את סוגי המכשירים החשמליים שעליהם יחולו ההקלות שיחליפו את דרישות הדין הקיים, כך שיצרן או יבואן יוכל להצהיר, במערכת מקוונת, על עמידה של אב הטיפוס של המכשיר החשמלי בדרישות הנצילות האנרגטית שייקבעו אף הן בתקנות, וכן להתחייב לציית להוראות הממונה במשרד האנרגיה אם יידרשו לכך. הצהרה זו תחליף את הצורך לקבל את אישור הממונה לייבוא המכשיר, המותנה בבדיקת מעבדה כאמור. בנוסף, התיקון קובע כי על היבואן והיצרן תחול חובת שמירת מסמכים המעידים על עמידת המכשיר החשמלי בדרישות הנצילות האנרגטית לתקופה של שבע שנים לפחות. כמו כן, שר האנרגיה יקבע בתקנות את הדירוג האנרגטי לכל מכשיר והמידרג האנרגטי הכללי, כלומר טווח הדירוגים האנרגטיים. התקנות האמורות יותקנו בשים לב לאמות המידה המקובלות במדינות מתקדמות ובמטרה לקדם חיסכון באנרגיה, צמצום ביקוש לחשמל והפחתת זיהום האוויר. התקנות הנוגעות לנצילות האנרגטית ולמידרג האנרגטי יותקנו בהתייעצות עם השר להגנת הסביבה. 
עוד נקבע בתיקון כי יבואנים ויצרנים יהיו מחויבים להציג מכשיר חשמלי לשיווק עם תווית הדירוג האנרגטי שנקבעה למכשיר בעת מתן האישור ואשר תוצמד למכשיר, וזאת כדי ליידע את הצרכנים על מידת היעילות האנרגטית שלו. כמו כן, הדירוג האנרגטי של מכשיר חשמלי יוצג גם בכל פרסומת של המכשיר וכן בעת שיווק מרחוק (שיווק שנעשה שלא בנוכחות הצדדים, למשל שיווק באינטרנט).
כמו כן, התיקון קובע את סמכויותיו של הממונה במשרד האנרגיה לעניין מתן הוראות ליבואן או ליצרן בשל אי-עמידת מכשיר חשמלי בדרישות נצילות אנרגטית או בשל דירוג אנרגטי שגוי. לממונה במשרד האנרגיה יוקנו סמכויות רחבות לנקוט בהליכים שונים כלפי יבואן, יצרן או משווק של מכשיר חשמל שלא יעמדו בדרישות החוק, לרבות הפסקת שיווק, איסוף מכשירים ששווקו ללא תווית אנרגטית והטלת עיצומים כספיים. עם זאת, סמכויות האכיפה לעניין שיווק מרחוק כאמור יוקנו לממונה על הגנת הצרכן והסחר ההוגן – המוסמך לפי חוק הגנת הצרכן, התשמ"א–1981, לאכוף את קיום חובות הגילוי של משווק בשיווק מרחוק.
בנוסף, התיקון מרחיב את סמכויות הפיקוח והאכיפה של משרד האנרגיה לעניין כלל הוראותיו של חוק מקורות אנרגיה, התש"ן–1989 (להלן – החוק), ובכללן הוראות התיקון. במסגרת זו, נקבעו בתיקון הוראות עדכניות לגבי אכיפה פלילית, הסמכת מפקחי משרד האנרגיה לעניין החוק וכן סמכות הממונה להטיל עיצום כספי בשל הפרת  הוראות החוק או התקנות שהותקנו לפיו.
לתיקון נלווה גם תיקון עקיף לחוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז–2016, המאריך בחמש שנים נוספות את הוראת השעה המעניקה פטור מהיטל השבחה למיתקנים פוטו-וולטאיים המותקנים על גגות בניינים.